ועדת המשנה לעניין תאונות עבודה בענף הבניין, כנסת 23, פרוטוקול מספר 4, 2020-10-27 11:30

אוסאמה סעדי: בוקר טוב כולם, סבאח אלח'יר לג'מיע.

אוסאמה סעדי: אני מתכבד לפתוח את ישיבת ועדת המשנה של ועדת העבודה, הרווחה והבריאות לעניין תאונות עבודה בענף הבניין.

אוסאמה סעדי: היום 27 באוקטובר 2020.

אוסאמה סעדי: הנושא היום הוא: הוראות הבטיחות בעבודה באתרי בנייה ביישוביים הערביים.

אוסאמה סעדי: אני מזכיר כהרגלנו בוועדה הזאת ומברך את חבריי, חברתי היבה יזבק שהיא חברת הוועדה ואת חבר הכנסת סעיד אלחרומי, אהלן וסהלן.

אוסאמה סעדי: גם את חזי שוורצמן, המפקח הראשי במשרד העבודה, הדס שהיא אורחת קבועה ורצויה בוועדה וגם את חבר הכנסת לשעבר איל בן ראובן שגם הוא משתתף קבוע.

אוסאמה סעדי: מאז תחילת השנה נהרגו 47 עובדים בתאונות עבודה, מהם 25 באתרי בנייה.

אוסאמה סעדי: מתחילת חודש אוקטובר נהרגו שלושה עובדים בתאונות עבודה.

אוסאמה סעדי: האחרון שבהם היה אתמול, לצערנו.

אוסאמה סעדי: איך שאנחנו קובעים ישיבות היום, היה לנו גם דיון מהיר בוועדה למאבק בפשיעה ובאלימות על ריבוי מקרי האלימות והרציחות בחברה הערבית, ואז על הבוקר, לצערנו, התבשרנו על עוד הרוג צעיר מכפר ירקא.

אוסאמה סעדי: עוד בעניין הזה, אתמול נהרג עוד עובד עומר שלאלפה ,בן 32, תושב תרקומיא מאזור חברון אל ח'ליל.

אוסאמה סעדי: הוא נהרג לאחר שנפל מגובה באתר בנייה בראשון לציון.

אוסאמה סעדי: ב-20 באוקטובר נהרג תושב יאטא, מג'די חאמד, בן 37, במודיעין עילית.

אוסאמה סעדי: ב-18 באוקטובר עוד תושב הגדה שהזהות שלו לא ידועה לנו, בן 50, נהרג לאחר שנפל מגג מפעל באזור התעשייה הצפוני בלוד.

אוסאמה סעדי: אללה ירחם אל ג'מיע, יהי זכרם ברוך.

אוסאמה סעדי: מתחילת שנה זו, 2020, נהרגו 4 עובדים באתרי בנייה ביישובים ערביים ומספר זהה היה גם במהלך שנת 2019.

אוסאמה סעדי: בשנת 2020 עד היום נהרגו הפועלים בכפר משהד: מחמד סלימאן, אללה ירחמו, בן 23.

אוסאמה סעדי: ביפת אל-נסרה יפיע, מאלכ ברהאם, עובד מכפר בגדה המערבית נפל מפיגומים זקיפים במהלך בנייה ביפת אל-נסרה.

אוסאמה סעדי: ב-17 ביוני, בסחנין, סובחי עלי עותמאן, בן 24, נהרג לאחר שנפל מפיגום זיזי שקרס במהלך עבודות בנייה.

אוסאמה סעדי: ב-29 במרץ, עוד תאונה ביפיע, חוסיין עטאללה מעילוט נהרג לאחר שנפל מתקרת גג.

אוסאמה סעדי: אללה ירחם אל ג'מיע, יהי זכרם ברוך.

אוסאמה סעדי: אנחנו מקיימים היום את הישיבה הזו עם מספר ראשי עיריות ומועצות בזום, שהזמנו אותם להשתתף בדיון הזה ואנחנו תכף נפנה אליהם ונשמע אותם.

אוסאמה סעדי: אנחנו חייבים להציף ולהציג את הנושא הזה.

אוסאמה סעדי: אנחנו רוצים לראות איך אפשר לשתף פעולה בין העיריות, המועצות, השלטון המקומי, חברי כנסת, השלטון המרכזי, משרד העבודה, על מנת שיהיה פיקוח ולדאוג שהוראות הבטיחות בעבודה יחולו וייאכפו במידת הצורך גם באתרי בנייה ביישובים ערביים, גם באתרים מדווחים אבל גם באתרים לא מדווחים.

אוסאמה סעדי: רבים מהאתרים, לצערנו, בכלל לא מדווחים למשרד העבודה ולכן אפילו אין יכולת בכלל לפקח.

אוסאמה סעדי: המטרה היא לקיים דיון, להציג את הנתונים ולראות איך נוכל לעשות את הקשר הזה בין הרשויות המקומיות, השלטון המקומי, לבין השלטון המרכזי, משרד העבודה.

אוסאמה סעדי: איך אפשר להעביר את הנתונים על אתרי בנייה למשרד העבודה.

אוסאמה סעדי: וגם מה עושה משרד העבודה בעניין הזה ביישובים הערביים.

אוסאמה סעדי: יש נתונים, חזי שוורצמן יציג אותם.

אוסאמה סעדי: גם חברתי היבה יזבק שלחה שאילתה בנושא הזה וביקשה נתונים לגבי אכיפה ביישובים ערביים, צווי בטיחות ודברים כאלה.

אוסאמה סעדי: גם היא תציג את זה.

אוסאמה סעדי: אני פותח את הדיון ונותן את רשות הדיבור לחברתי היבה יזבק שעסקה בנושא הזה.

אוסאמה סעדי: אחרי זה – נשמע את סעיד וגם את ראשי המועצות ואחרי זה חזי יציג את הנתונים ונשמע את הדס.

אוסאמה סעדי: בבקשה, היבה.

היבה יזבק: תודה, אוסאמה.

היבה יזבק: שלום לכולם.

היבה יזבק: לפי הנתונים שיש לנו ולפי הנתונים שקיבלנו דרך השאילתה ממשרד העבודה והרווחה, עולה שקיים מצב של תת-פיקוח חמור בכל מה שקשור לבטיחות העובדים ביישובים הערביים.

היבה יזבק: הייתי המומה מהתשובות שקיבלנו ממשרד העבודה בקשר לעניין של הפיקוח והאכיפה ביישובים הערביים, וזה טוב שאנחנו מקיימים את הישיבה הזו, כבוד היושב-ראש, בהקדם.

היבה יזבק: אתה מקיים את הישיבה בעניין לדון בנתונים.

היבה יזבק: הבנתי שיהיו איתנו דרך הזום גם יושבי ראש של המועצות וראשי מועצות – חשוב לשמוע מהם התייחסות למצב הקיים.

היבה יזבק: אני רואה בנתונים שקיבלנו, למשל, טבלה ממשרד העבודה שיש בה התפלגות של - - -

אוסאמה סעדי: זאת התשובה לשאילתה שלך, היבה?

היבה יזבק: כן.

היבה יזבק: אנחנו רואים שיש טבלה שמציגה התפלגות של אתרי הבנייה וביקורי הפיקוח ביישובים היהודיים ואני תוהה מה זה עוזר לנו עכשיו שאתם מנסים לתת לנו השוואה עם היישובים הערביים בלי לפרט לנו על איזה סוגי אתרים מדובר בחברה וביישובים היהודיים כי אנחנו רואים שהאחוז של הפיקוח והביקורים בחברה הערבית הם ממש מועטים לעומת היישובים היהודיים שהם באותו גודל.

היבה יזבק: אנחנו רואים שיש תת-פיקוח עמוק וחמור בחברה הערבית וביישובים הערביים.

היבה יזבק: אנחנו רואים שכמעט ואתם לא נמצאים שם.

היבה יזבק: אני מסתכל על העיר נצרת: עיר עם 32 אתרי בנייה לפיקוח, מינואר עד אוגוסט 2020 רק 9 ביקורים.

היבה יזבק: ב-2019 היו אפס ביקורים.

היבה יזבק: אומנם יש עלייה ל-9 ביקורים, אבל אנחנו מדברים על 32 אתרי בנייה מדווחים לפיקוח, אז איך זה שאנחנו מקבלים רק 9 ביקורי פיקוח?

היבה יזבק: כנ"ל לגבי אום אל פאחם.

היבה יזבק: אני לא מבינה איך באום אל פאחם יש רק 5 אתרי בנייה לפיקוח?

היבה יזבק: עיר כמו אום אל פאחם, איך זה שיש לכם במשרד העבודה רק 5 אתרים לפקח עליהם?

היבה יזבק: אתם מקיימים בכמעט שנה שלמה רק 4 ביקורי פיקוח.

היבה יזבק: הרשימה עוד ארוכה, גם בסכנין, יפיע, עראבה, שפרעם, רהט.

היבה יזבק: המצב מאוד דומה.

היבה יזבק: הנתונים שאנחנו מקבלים ממשרד העבודה מראים ומשקפים למה אנחנו רואים יותר ויותר עובדים ופועלים ערבים שלצערי הם נהרגים בתאונות העבודה.

היבה יזבק: אנחנו כל הזמן הדגשנו והתרענו על הקשר ההדוק הזה שקיים בין הפיקוח המתמשך לבין זה שאנחנו לא נראה עוד הרוגים.

היבה יזבק: אנחנו גם כל הזמן אומרים שזה לא רק עניין של הרוגים.

היבה יזבק: יש הרבה פצועים שנפגעים אנושות ואנחנו לא יודעים עליהם.

היבה יזבק: אני תוהה אם יש למשרד העבודה נתונים לגבי הנפצעים והנפגעים, לאו דווקא רק הנהרגים.

היבה יזבק: חברנו אוסאמה פותח כל ישיבה באזכור השמות של הנהרגים.

היבה יזבק: אני מקווה, אוסאמה, שבישיבה הבאה לא תהיה לנו רשימה של הרוגים שאתה תצטרך להזכיר.

היבה יזבק: אבל חוץ מההרוגים האלה שלכל אחד מהם יש משפחה ויש שם ויש חיים שלמים, יש אנשים שנפצעים ונפגעים ואנחנו לא יודעים עליהם.

היבה יזבק: אני רוצה לציין שאנחנו מקבלים תמונת מצב של תת-פיקוח מאוד חמור.

היבה יזבק: אנחנו גם לא רואים שמוגשים כתבי אישום, לא נפתחות חקירות פליליות.

אוסאמה סעדי: היבה, את נשארת איתנו.

אוסאמה סעדי: יש לנו בזום את ראש עיריית כפר קאסם, עורך הדין עאדל בדיר.

אוסאמה סעדי: הוא צריך להיכנס לישיבה, אז אנחנו נשמע אותו ואחרי זה נחזור אלייך.

היבה יזבק: אין בעיה.

אוסאמה סעדי: עורך הדין עאדל בדיר, סבאח אלח'יר, אהלן וסהלן.

אוסאמה סעדי: בבקשה.

עאדל בדיר: סבאח אלח'יר, בוקר טוב לכולם.

עאדל בדיר: קודם כל, תודה רבה שאתם מקיימים דיון חשוב זה בוועדת הכנסת.

עאדל בדיר: כל הכבוד ליושב-ראש וגם לחברי הכנסת שמשתתפים בדיון הזה.

עאדל בדיר: זה אחד הנושאים הכי חשובים אצלנו בחברה הערבית.

עאדל בדיר: אנחנו יודעים, מה לעשות, למרות שאחוז החברה הערבית והאוכלוסייה הערבית במדינה הוא רק 20%, אבל אחוז הערבים בתאונות הדרכים ובתאונות העבודה הוא אפילו כפול מהאחוז שלנו בחברה.

עאדל בדיר: אז הדיון הזה מאוד חשוב.

עאדל בדיר: אנחנו יודעים שמי שמציל נפש אחת כמו שהציל עולם ומלואו.

עאדל בדיר: העניין של הבטיחות באתרי הבנייה ובמיוחד באתרי בנייה בחברה הערבית ובמקומות עבודה, זה מאוד חשוב לנו כי לצערנו, אנחנו כעירייה – כשאני מדבר על כפר קאסם, אני מניח שאני מדבר גם בשמם של רוב ראשי הרשויות הערביות – אין לנו מספיק תקציב להעסיק פקחים, להעסיק אנשים שיבדקו, יעקבו גם באתרי הבנייה, גם במקומות העבודה, לפקח על כל נושא הבטיחות כמו שקיים בערים יהודיות גדולות.

עאדל בדיר: גם בעניין של הוועדה המקומית אצלנו, היא ועדה מרחבית, אין ביכולתה.

עאדל בדיר: אין לה את כוח האדם כדי לפקח אחרי קבלת ההיתר.

עאדל בדיר: נכון שבהיתר יש שלבים ואמורים לדווח על כל שלב ושלב וההתקדמות בבנייה.

עאדל בדיר: אין לנו מספיק כוח אדם, לא בוועדה המרחבית ולא בעיריית כפר קאסם.

עאדל בדיר: חשוב לקדם את הנושא ולמצוא את הדרך איך ששיתוף הפעולה יהיה גם עם הרשות המקומית, גם עם הוועדה המרחבית, גם עם נציגים מהמשרד ומהשלטון המרכזי, כדי לקדם נושא חשוב זה.

עאדל בדיר: הגיע הזמן שהיוזמה המבורכת שלכם תשים קץ או לפחות תדלל ותקטין את אחוזי הפגיעה בתאונות עבודה ותגביר את המודעות.

עאדל בדיר: יש חשיבות לעניין הגברת המודעות לבטיחות וחשיבות לבטיחות במקומות העבודה ובמיוחד באתרי בנייה.

אוסאמה סעדי: עאדל, אני רוצה לשאול אותך, לפני הדיון הקודם שהיה לפני כחודש, באותו יום ממש הייתה תאונת עבודה אצלך בכפר קאסם ונפגע שם פועל באופן קשה וגם ביישוב הסמוך, ג'לג'וליה, הייתה עוד תאונה באותו יום או למחרת.

אוסאמה סעדי: כשאני מסתכל בנתונים – נמצא פה איתנו חזי שוורצמן ממשרד העבודה – אני רואה שלא היה אף ביקור בעיר כמו כפר קאסם, חזי.

אוסאמה סעדי: מדובר בעיר עם יותר מ-25,000 תושבים, עם המון בנייה וגם הרבה אזורי תעשייה מפותחים מאוד.

אוסאמה סעדי: אני רואה שאפילו ביקר אחד לא היה בכפר קאסם.

חזי שוורצמן: זה רק בצפון.

עאדל בדיר: בכפר קאסם יש 3 אזורי תעשייה.

עאדל בדיר: נכון שיש בכפר קאסם 25,000 תושבים, אבל יש כ-33,000.

עאדל בדיר: בכפר קאסם גרים כ-2,000 טורקים שעובדים רובם ככולם בבנייה, הרבה אנשים שגרים בצפון או בדרום ועובדים במרכז, באים לגור בכפר קאסם.

עאדל בדיר: כיוון שבכפר קאסם יש אזורי תעשייה ובמרכז יש הרבה מעסיקים, במיוחד בתחום הבנייה, צריך להדק את הפיקוח, את שיתוף הפעולה, בין הוועדה ומשרדי הממשלה עם הרשות המקומית שנעשה ביקור – כמו שהזכרת, לא היה ביקור אחד.

עאדל בדיר: ביקור כזה בשיתוף פעולה עם ראש העיר או עם אנשים מתוך העירייה, שהוא מסוקר באתרים המקומיים או בתקשורת, מגביר מאוד את המודעות, גם אצל העובדים וגם אצל המעסיקים, נותן להם אזהרה שיש עליהם פיקוח, יש עין מפקחת.

עאדל בדיר: אז באופן אוטומטי אנשים נזהרים יותר.

עאדל בדיר: לא צריך לחכות עד שיקרו אסונות וחס וחלילה יהיו מתים ורק אז נבוא ונסיק מסקנות ונתחיל לטפל בזה.

עאדל בדיר: עדיף לנקוט באמצעי מנע כדי לא להגיע, חס וחלילה, לנפגעים או מתים.

אוסאמה סעדי: בתור שלטון מקומי, יש לכם בכלל תפקיד?

אוסאמה סעדי: יש לכם אמירה, בכלל מילה בעניין הזה של פיקוח?

אוסאמה סעדי: אתם בודקים או שאתה אומר: אני לא בתחום, אין לי מפקחים, אין לי כלום.

אוסאמה סעדי: היום אנחנו בלי תקציבים, בלי פקחים ולמעשה אין לנו שום יכולת לפקח על אתרי בנייה שנמצאים בתוך שטח השיפוט של העירייה.

עאדל בדיר: נכון להיום אין לנו כלום בעניין הזה, חוץ מעניין של רישוי עסקים.

עאדל בדיר: כמובן, רישוי עסקים לא קשור לעסק בבנייה.

עאדל בדיר: אין לנו היום כוח אדם, אין לנו אפילו מחלקה כזאת שמטפלת, אין לנו פקיד שמטפל בזה.

עאדל בדיר: אני מקווה שבעקבות הדיונים שאתם מקיימים תהיה התקדמות בנושא, יהיה תקצוב או הקצאה של משאבים או של כוח אדם כדי שאנחנו נוכל להעסיק מישהו מטעם העירייה שיפקח על אתרי הבנייה במיוחד וגם על עסקים לבדוק את כל העניין של הבטיחות.

אוסאמה סעדי: אני מודה לך מאוד, שוקרן.

אוסאמה סעדי: שוקרן, אבו אלעבד.

אוסאמה סעדי: תודה רבה.

אוסאמה סעדי: איל בן ראובן רוצה להגיד לך מילה.

איל בן ראובן: שלום.

איל בן ראובן: אני ראש מטה הבטיחות בענף הבנייה היום.

איל בן ראובן: דיברת פה הרבה על מודעות ואני חושב שאתה פוגע מאוד נכון.

איל בן ראובן: אני רוצה לשאול אם אתה אישית מוכן שאני אבוא אליך ואקח את העיר שלך כעיר מודל.

איל בן ראובן: בוא נחשוב ונעשה תוכנית איך אנחנו משפרים מבחינת מודעות.

איל בן ראובן: יש לי הרבה מחשבות על איך לעשות את הדבר הזה.

איל בן ראובן: אם אתה מוכן, אני אבוא אליך וננסה לראות איך מקדמים את זה אצלך בעיר כי זו עיר חשובה.

עאדל בדיר: בשמחה.

עאדל בדיר: לאוסאמה יש את הטלפון ואני אשמח לקבל את הטלפון שלך.

עאדל בדיר: אפילו מחר נתאם פגישה שתהיה כמה שיותר קרובה.

עאדל בדיר: אנחנו יודעים שאפילו בעניין של המלחמה הקורונה, העניין של המודעות והפרסום והתקשורת חשובים מאוד.

עאדל בדיר: כשאתה מגיע אלינו לכפר ואנחנו מפרסמים את זה, זה נותן קמפיין בנושא חשוב מאוד.

עאדל בדיר: תאמין לי, לא פחות חשוב מהעניין של הקורונה כי אנחנו מדברים בחיי בני אדם.

עאדל בדיר: ראינו ואנחנו רואים לא רק את התאונות בכפר קאסם אלא בכל החברה הערבית.

אוסאמה סעדי: תודה.

אוסאמה סעדי: אנחנו נתאם את זה עם העירייה.

אוסאמה סעדי: תודה רבה, עורך הדין עאדל בדיר, ראש עיריית כפר קאסם.

אוסאמה סעדי: כדי שנראה את כל התמונה של העיריות, אני מבקש להעלות את ראש עיריית אום אל פאחם, ד"ר סמיר מחאמיד.

אוסאמה סעדי: בוקר טוב.

אוסאמה סעדי: נמצאים פה סעיד אלחרומי והיבה יזבק וגם משרד העבודה.

אוסאמה סעדי: בבקשה.

סמיר מחאמיד: אתם מעלים נושא מאוד חשוב.

סמיר מחאמיד: הוא חשוב בכלל לכל המדינה ובפרט לחברה הערבית.

סמיר מחאמיד: אני אתייחס בקצרה.

סמיר מחאמיד: כולם יודעים שהבנייה בחברה הערבית היא בנייה פירטית, לצערי הרב, והקבלנים הם קבלנים פשוטים.

סמיר מחאמיד: ולכן אני חושב שצריך הסברה ועוד הסברה ועוד הסברה ורק אז נגיע לאכיפה.

סמיר מחאמיד: אנחנו ברשויות מוכנים לעזור ככל יכולתנו.

סמיר מחאמיד: נקודה שנייה.

סמיר מחאמיד: יש קרן לעידוד - - - הקרן קיימת, הקרן גובה על כל עובד סכום מסוים – 0.8 מהמשכורת.

סמיר מחאמיד: לצערי הרב, ד היום אפילו קמפיין פשוט אחד בחברה הערבית לא נעשה על-די אותה קרן.

סמיר מחאמיד: תעשו משהו בנושא הזה בחברה הערבית.

סמיר מחאמיד: מי שעושה היום את העבודה זה הקבלנים.

סמיר מחאמיד: האישורים לוקחים המון זמן עד שמתקבלים, לכן בואו נקצר תהליכים.

סמיר מחאמיד: היה רצוי שהדרכות ייעשו מטעם המדינה ולאו דווקא מטעם הקבלנים.

סמיר מחאמיד: נקודה נוספת, הכשרת מנהלי עבודה.

סמיר מחאמיד: אני יודע שיש קושי רב בהכשרת מנהל עבודה, אבל כאשר מדובר בהנדסאי, התנאים והדברים יותר קלים.

סמיר מחאמיד: אני חושב שאנחנו חייבים להכשיר כמה שיותר אנשים כאלה כדי שיטפלו בנושא של בטיחות שהוא חשוב מאוד לנו.

סמיר מחאמיד: הנקודה האחרונה שאני רוצה להעלות היא הנקודה של המפקחים שמגיעים, אם בכלל מגיעים, לשטח.

סמיר מחאמיד: חשוב מאוד שיהיו להם את כל התקנים.

סמיר מחאמיד: לצערי הרב, מהבדיקה שאני עשיתי עולה כי חלקם לא יודעים את התקנים המפורטים והקטנים והדקויות שמאוד חשובות וקריטיות.

סמיר מחאמיד: תודה ובהצלחה.

אוסאמה סעדי: תודה.

אוסאמה סעדי: ד"ר סמיר, מהנתונים שקיבלנו ממשרד העבודה בתשובה לשאילתה של חברת הכנסת היבה יזבק עולה שבאום אל פאחם, מאז תחילת השנה ועד חודש אוגוסט 2020 היו רק4 ביקורים של מפקחים, ובשנת 2019 היו רק 6 ביקורים.

אוסאמה סעדי: זה מעיד שבעיר כמו אום אל פאחם, עיר עם יותר מ-50,000 תושבים, עם אתרי בנייה - - -

סמיר מחאמיד: 57,000 תושבים.

אוסאמה סעדי: אנחנו מדברים על 4 ביקורים.

אוסאמה סעדי: זה כאין וכאפס.

אוסאמה סעדי: זה אומר שאין פיקוח.

אוסאמה סעדי: קבעתי עם משרד העבודה, עם חזי שוורצמן, שנבוא לביקור כדי להגביר את ההסברה ואת המודעות וגם לראות איך אפשר לשתף פעולה בין עיריית אום אל פאחם ובכלל העיריות והמועצות המקומיות בחברה הערבית לבין משרד העבודה.

אוסאמה סעדי: מבחינת עיריית אום אל פאחם, מבחינתכם היום, מה שאמר לנו גם חברך עאדל בדיר, אין כוח אדם ואין תקציב.

אוסאמה סעדי: למעשה אתם מנוטרלים, אתם משוללי כל יכולת בחום של האכיפה והפיקוח.

סמיר מחאמיד: לצערי הרב, אנחנו יכולים לעזור ולסייע בהסברה ותו לא.

סמיר מחאמיד: מה שאנחנו נתבקש, אנחנו נעשה, אבל אין לנו את כוח האדם וגם אין לנו את המנדט החוקי.

סמיר מחאמיד: אנחנו יכולים לעסוק בהסברה אבל רק את זה אנחנו יכולים לעשות.

סמיר מחאמיד: כלומר, המנדט נמצא אצל מישהו אחר.

סמיר מחאמיד: אני מוכן להיות שותף, אני מוכן לסייע, אני מוכן לעזור כי יש לי הרבה אתרים.

סמיר מחאמיד: כשדיברה ד"ר היבה יזבק, אני חייכתי כי יש לי מאות מקומות שעובדים בהם ולצערי הרב מדברים על מספרים בודדים.

סמיר מחאמיד: זה שם אותנו במקום של לעג.

סמיר מחאמיד: יש לנו המון אתרים, אבל האתרים האלה לא מפוקחים וחשוב שיהיו מפוקחים.

סמיר מחאמיד: אני יודע שגם הפיקוח צריך להיות מדגמי ולא חייב להיות פיקוח בכל המקומות.

אוסאמה סעדי: תודה רבה, ד"ר סמיר מחאמיד.

אוסאמה סעדי: שוקרן ג'זילן, יעתיק אל עפי.

היבה יזבק: ראשי המועצות, עאדל וגם ד"ר סמיר, הציגו את המצב העגום והחמור והמסוכן והמסכן בשטח.

היבה יזבק: זה גם עלה מהנתונים הרשמיים.

היבה יזבק: אבל מה שהם הציגו זה עוד יותר חמור.

היבה יזבק: זה רק מדגיש עוד יותר את המסוכנות.

היבה יזבק: אנחנו דורשים שתהיה אחידות.

היבה יזבק: אני שמחה שיש מספר לא מבוטל של פיקוח באתרי בנייה ובאתרי תעשייה בישובים היהודיים.

היבה יזבק: זה טוב וצריך לתגבר את זה, זה לא מספיק.

היבה יזבק: אבל לפחות שתהיה אחידות ברמת הפיקוח.

היבה יזבק: אנחנו רואים שגם ברמה של הפיקוח היישובים הערביים מופלים, גם בזה אתרי הבנייה מופלים, גם בזה העובדים והפועלים שם מופלים.

היבה יזבק: אז לפחות שתהיה אחידות.

היבה יזבק: אנחנו, קודם כל, דורשים שתהיה אחידות ושוויון בפיקוח באתרי הבנייה והתעשייה.

היבה יזבק: זה לא הגיוני שבערים כמו אום אל פאחם, כפר קאסם, נצרת, רהט, שהם יישובים גדולים ורק מלעבור ברחוב אנחנו רואים עשרות אתרי בנייה ואתרי תעשייה, אבל אנחנו לא רואים שי שם פיקוח.

היבה יזבק: אני רוצה לשאול את משרד העבודה, חזי, אתה אולי תוכל להשיב לנו על השאלה מהי התוכנית, מה הלאה.

היבה יזבק: אם הנתונים מראים מצב ומציאות עגומה מאוד וחמורה מאוד ואנחנו רואים, לצערנו, שבכל שבוע חברנו אוסאמה פותח את הישיבה עם עוד שמות של עוד נהרגים, אז מה התוכנית?

היבה יזבק: איך נוכל להגיע למצב שחברנו אוסאמה לא יפתח את הישיבות - - -

אוסאמה סעדי: שלא תהיה ועדה, מצדי זה בסדר.

היבה יזבק: שגם לא תהיה ועדה כי יהיו הצלחות.

היבה יזבק: אני בטוחה שאוסאמה נחוש לכך.

היבה יזבק: ראינו ואנחנו מכירים את השטח מקרוב, זה גם הוכח דרך הנתונים שנתתם.

היבה יזבק: עכשיו אנחנו רוצים לשמוע מכם מה אתם מתכוונים לעשות.

אוסאמה סעדי: אחר כך נשמע תשובות.

אוסאמה סעדי: סעיד אלחרומי, חברנו, אני אומר לך שמהנתונים שקיבלנו, רהט, שהיא העיר השנייה בגודלה בחברה הערבית והעיר הגדולה בנגב, יש בה 47 אתרים מדווחים.

אוסאמה סעדי: היו 22 ביקורים של מפקחים בכל שנת 2020 ונתנו 6 צווי בטיחות בלבד.

אוסאמה סעדי: זה ברהט, אני לא מדבר על יישובים לא מוכרים.

אוסאמה סעדי: אני מדבר על עיר.

היבה יזבק: רק לציין שיש ירידה מ-2019 ל-2020 במספר ביקורי הפיקוח.

סעיד אלחרומי: תודה, אדוני היושב-ראש.

סעיד אלחרומי: אני מברך על הוועדה ועל קיום הדיון החשוב הזה.

סעיד אלחרומי: ההבדל בין האוכלוסייה הערבית והערים הערביות היא שהבנייה שם התאפיינה כבניית בנה ביתך, בנייה פרטית.

סעיד אלחרומי: אין חברות בנייה שבונות בחברה הערבית.

סעיד אלחרומי: זה היה לפני 15-10 שנים, אז עדיין נבנו בתי קרקע.

סעיד אלחרומי: אבל בשנים האחרונות, בעשור האחרון, גם עם התפתחות הערים באוכלוסייה הערבית, התפתחות גדולה, הבתים הפרטיים הפכו להיות רבי קומות.

סעיד אלחרומי: עדיין היחס לרבי הקומות האלה הוא אותו יחס לבית פרטי, בית חד-קומתי.

סעיד אלחרומי: הבנייה שם מתאפיינת בבנייה על-ידי קבלן פרטי.

סעיד אלחרומי: אין חברת בנייה שתדווח על אתר בנייה שהיא עובדת בו בסכנין או ברהט או בכפר קאסם.

סעיד אלחרומי: לכן המבנים האלה והאתרים האלה שהם אתרים גדולים, נופלים בם הכיסאות.

סעיד אלחרומי: הבנייה היחידה, לטעמי, שמפוקחת או מדווחת היא בנייה של מוסדות ציבור כשיש בנייה של בתי ספר, של מתנ"ס, בנייה שבעיקר ממומנת בכספי ציבור, מימון ממשלתי של משרדי הממשלה השונים.

סעיד אלחרומי: לכן אנחנו רואים שהביקורים מעטים כי הדיווח מועט.

סעיד אלחרומי: שמעתי את שני ראשי הרשויות.

סעיד אלחרומי: ראשי הרשויות צריכים להיכנס לעובי הקורה.

סעיד אלחרומי: כל בניין וכל אתר בנייה שמתחיל עבודה, הוא מקבל היתר בנייה ממקום מסוים.

סעיד אלחרומי: מקבל היתר בנייה מהוועדה המקומית.

סעיד אלחרומי: הוועדה המקומית צריכה לבנות מנגנון של קשר בין הוועדה המקומית, כמה היתרי בנייה היא הוציאה, עם גורמי הפיקוח.

אוסאמה סעדי: עם משרד העבודה.

אוסאמה סעדי: עם המפקח הראשי.

סעיד אלחרומי: ואז אנחנו יכולים להשוות באמת כמה בנייה יש לנו.

סעיד אלחרומי: ראיתי בתים ברהט.

סעיד אלחרומי: ההרחבה הדרומית של רהט זה רבי קומות, רבותיי.

סעיד אלחרומי: נכון שאין חברת בנייה מורכת ורשומה.

סעיד אלחרומי: אולי גם הקבלן שם הוא קבלן פירטי – והתוצאה ידועה.

אוסאמה סעדי: תודה סעיד.

אוסאמה סעדי: נעלה עכשיו מהשלטון המקומי.

אוסאמה סעדי: מירה סלומון, ראש מינהל משפט וכנסת שהיא אורחת קבוע כמעט בכל הוועדות.

אוסאמה סעדי: מירה, בוקר טוב.

אוסאמה סעדי: במה את יכולה להעשיר אותנו?

אוסאמה סעדי: איך אתם כשלטון מקומי, מה התפקיד שלכם, מה אתם עושים בעניין הזה או שאתם אומרים שזה לא עניינכם?

מירה סלומון: שלום לאדוני, שלום לוועדה.

מירה סלומון: אנחנו מקיימים שיחות הרבה מאוד פעמים ובהרבה מאוד שלבים וטקטים קיימנו שיחות עם זרוע העבודה של משרד העבודה, הרווחה והשירותים החברתיים בניסיון לראות כיצד אפשר להגיע להסכמות שישפרו את האכיפה על מקומות שבהם יש עבודה בבנייה, בין ביישובים ערביים ובין בכלל.

מירה סלומון: אני מבקשת להציף בפני הוועדה שתי בעיות מרכזיות.

מירה סלומון: הבעיה המרכזית הראשונה היא שברשויות המקומיות, גם הגדולות והאיתנות, גם פורום ה-15, אין כוח אדם שמוסמך ובכלל מוכשר לפקח על מתחמי העבודה האלה.

מירה סלומון: אנחנו לא יודעים מהן ההנחיות בקשר לפיגומים, מהם פיגומים תקניים, מהם פיגומים לא תקניים.

מירה סלומון: מה שמותר לנו במגרשי עבודה זה האופן שבו העבודה בתוך המגרש, בתוך מתחם הבנייה משפיע על המרחב הציבורי.

מירה סלומון: כך, למשל, יש לנו סמכות לדרוש שמנוף לא יצדד, שמנוף לא יעבור ברדיוס שלו מעל גן ילדים.

מירה סלומון: אין לנו סמכות להתייחס להיבטים אחרים שנמצאים בתוך המגרש.

מירה סלומון: בעניין התכנוני, בתנאים ובדרישות להיתר בנייה אין לנו סמכות במסגרת הרפורמה שנעשתה בתחום התכנון והבנייה לדרוש תנאים להיתר שהם לא קשורים בסוגיות שהוסמכנו להן.

מירה סלומון: הסוגיה של בטיחות העבודה, בטיחות העובדים, היא לא סוגיה שהוסמכנו לדרוש בה תנאים.

מירה סלומון: כמו שאמרתי בראשית דבריי, אנחנו מקיימים ישיבות.

מירה סלומון: בראשית הדרך זה היה על שולחנו של מנכ"ל מרכז השלטון המקומי, שלמה דולברג.

מירה סלומון: בהמשך הוסמכו צוותים מקצועיים שריכז מנכ"ל פורום ה-15, עורך הדין איתן עטיה, כיוון שהסוגיה היא רוחבית לכל הרשויות המקומיות.

מירה סלומון: ניסינו לקדם מתכונת של שיתופי פעולה בהן הרשויות המקומיות ומפקחי הבנייה של הוועדות המקומיות יהיו בשטח ויוכלו להתריע, יוכלו לעדכן את עובדי המדינה אם הם רואים שיש פעילות במגרש עבודה שהם לא מכירים או בנפח שהם לא מכירים, ואז המומחיות והידע שיש לעובדי המדינה, לפקחים של זרוע העבודה במשרד העבודה, הרווחה והשירותים החברתיים, הם אלה שיוכלו לבדוק את ההיבטים המקצועיים ולוודא שאכן הדברים נעשים מבחינת בטיחות בעבודה כראוי וכפי שצריך.

מירה סלומון: השיחות האלה, לצערי, לא הבשילו לכדי הסכמות.

מירה סלומון: אנחנו שוב ושוב מקיימים דיונים ארוכים וברגע שצריך להגיע להחלטות, אנחנו לא מגיעים לישיבה האחרונה.

מירה סלומון: ישיבות אחרונות שבהן מסכמים את העקרונות פוט לא מתקיימות.

מירה סלומון: שוב ושוב זה קרה.

מירה סלומון: צריך לשאול למה.

מירה סלומון: צריך לשאול מה קורה מבחינת זרוע העבודה של משרד העבודה, הרווחה והשירותים החברתיים.

מירה סלומון: האם נוח להם להגיש שהם באמצע דין ודברים איתנו ושהדברים עדיין לא מסוכמים.

מירה סלומון: יכול להיות שהם יגיעו להסכמות ולסיכומים במנותק מאיתנו.

מירה סלומון: הנתונים שיושב-ראש הוועדה הקריא בתחילת הדיון לא מבשרים טובות.

מירה סלומון: לא מבשרים שהנושא הזה מטופל כהלכה ואנחנו מצטרפים לעבודה החשובה בוועדה.

אוסאמה סעדי: את אומרת לנו שכשלטון מקומי אתם לא נכנסים לאתר הבנייה פנימה.

אוסאמה סעדי: אתם בודקים מחוץ לאתר אם יש גן ילדים, אם זה במרחב הציבורי.

אוסאמה סעדי: אבל למעשה פנימה אין לכם כשלטון מקומי שום יכולת פיקוח להיכנס ולראות אם יש או אין הפרות.

אוסאמה סעדי: נכון?

מירה סלומון: יש לנו יכולת להיכנס למגרש, אין לנו סמכות לקבוע את האופן שבו האתר ינוהל מבחינת בטיחות בעבודה.

מירה סלומון: אדוני צדק באופן תיאור הדברים.

מירה סלומון: אנחנו יכולים להיכנס ולוודא שערמות העפר נמצאות במקום שבו ההיתר ניתן, השרטוטים מראים אותן.

מירה סלומון: אין לנו סמכות למר שהפיגומים בנויים כהלכה.

אוסאמה סעדי: מבחינת השלטון המקומי, ברגע שמונפק היתר, אתם מדווחים למשרד העבודה, למינהל הבטיחות שיש היתר בנייה במקום הזה וישיש אתר עבודה שיפקחו עליו או שאין סנכרון בכלל בין הוועדות לבין הזרוע שחזי עומד בראשה, המפקח הראשי ומנהל הבטיחות בעבודה?

מירה סלומון: אדוני מכוון לאחת הסוגיות שבאמת לובנו בישיבות יחד עם זרוע העבודה.

מירה סלומון: אנחנו בהחלט רצינו להגיע למתווה שבו הדברים מדווחים בצורה ברורה ומהירה ומסונכרנת.

מירה סלומון: לצערנו, לא הגענו להסכמות, ברגע שהדברים הבשילו לכדי אפשרות להגיע להסכמות, הישיבות האחרונות פשוט לא התקיימו.

מירה סלומון: ידוע לנו שיש הסכמות בין רשויות מקומיות ספציפיות לבין זרוע העבודה.

מירה סלומון: ייתכן שהן בחרו לפעול בתחום של פיילוט.

מירה סלומון: אנחנו לא מבינים למה ומה קרה כאן.

אוסאמה סעדי: תודה רבה, מירה, על השתתפותך ואני מבקש שתמיד תשתתפי כנציגת השלטון המקומי.

אוסאמה סעדי: חשובה לנו העמדה של השלטון המקומי.

אוסאמה סעדי: איל בן ראובן, חכ"ל, מה יש בפיך?

איל בן ראובן: אני מברך על הדיון הזה.

איל בן ראובן: הוא דיון חשוב כי צריך לדון בפעילות ייחודית למגזר הערבי בהיבט התוצאות.

איל בן ראובן: העובדים שלנו בעלי תעודות הזהות הישראליות, רוב העובדים באים מהמגזר הערבי.

איל בן ראובן: צריך להגיד את האמת, יהודים לא הולכים לעבוד בעבודה הזאת.

אוסאמה סעדי: גם העובדים מהשטחים כולם עובדים ערבים, פלסטינאים.

איל בן ראובן: נכון.

איל בן ראובן: זה דבר אחד.

איל בן ראובן: הדבר השני, זה עולה פה מכולם ולשמחתי גם אומרים את זה ראשי הרשויות: יש בעיית שליטה קשה בעניין ברשויות המקומיות הערביות בגלל שאין להם כוח אדם ואין להם כל מיני דברים, אבל בגדול, התוצאה של זה היא שאין שליטה על אתרים.

איל בן ראובן: כבוד היושב-ראש, נכחתי בתאונות כשבאתי ליישוב מסוים, ראיתי את מה שקרה בשטח, בדקתי, דיברתי גם עם חזי – האתר לא רשום בשום מקום, האתר לא מדווח בשום מקום.

איל בן ראובן: משפחה רוצה להקים עוד קומה, פנתה למישהו, כמו שתואר פה קודם.

איל בן ראובן: זה מצב בלתי אפשרי כי זה מחזיר אותנו לאותה סוגיה שדיברנו עליה פעם: סוגית הקבלנות הלא רשומה.

איל בן ראובן: לכן נדרשת פה איזושהי פעילות.

איל בן ראובן: אנחנו כמטה בטיחות התחלנו, ובעזרתך אנחנו ממשיכים, את נושא ההכשרה של העובדים.

איל בן ראובן: זה יהיה מהלך אדיר שאנחנו נגיע ל-9,000-8,000 עובדים שעברו בטיחות מעשית אמיתית שאנחנו מפקחים עליה.

איל בן ראובן: זה מהלך אחד.

איל בן ראובן: אותו קמפיין תקשורתי שדיבר עליו עאדל קודם או ראש עיריית אום אל פאחם, זה הקמפיין שלנו.

איל בן ראובן: יש לנו קמפיין שרץ כבר מספר חודשים – אני מניח ששמעת עליו – ברשתות החברתיות, ברדיו.

איל בן ראובן: אנחנו פונים אל העובדים, אל הקבלנים ומדברים איתם.

איל בן ראובן: יש פה דבר מעניין.

איל בן ראובן: בשבוע שעבר פנה מופתי אל האנשים ואמר להם: חברים, בשם הדת אתם נדרשים לשמור על החיים שלכם.

איל בן ראובן: זו מצווה דתית.

איל בן ראובן: זה עובד.

איל בן ראובן: כמות הצפיות באתר שלנו היא עצומה.

איל בן ראובן: זה קמפיין שאנחנו צריכים להמשיך אותו.

אוסאמה סעדי: אנחנו חיים בתוך עמנו, רוב הקבלנים, הם קבלנים קטנים אצלנו ביישובים.

אוסאמה סעדי: אבל הם קבלנים טובים וידועים.

אוסאמה סעדי: אם תבוא לעראבה יגידו לך מי הקבלנים שבונים.

אוסאמה סעדי: אולי בנצרת יש חלק מהקבלנים הגדולים הרשומים, אבל ביישובים, בכפרים, יש קבלנים ידועים ואלה לא חברים בהתאחדות הקבלנים.

אוסאמה סעדי: למה שלא ננסה שהקבלנים האלה, שהם ידועים – אם תבוא ליישוב כמו עראבה, כמו דיר חנא, כמו יפיע, יפת אל נסרה, יש כמה כאלה – ניתן להם את ההכשרות האלה.

אוסאמה סעדי: הרי יש את התקציב שאנחנו מחכים לו ואז נקבע ישיבה.

אוסאמה סעדי: סיכמתי עם שר העבודה שמולי שנראה איך נקציב אותו.

אוסאמה סעדי: אנחנו רוצים להקציב אותו ולייעד אותו לנושאים האלה.

איל בן ראובן: אתה מעלה נקודה חשובה מאוד לגבי אותם קבלנים קטנים.

איל בן ראובן: סיפרתי לכם על תוכנית הכוכבים, כרגע היא באמת מופנית לחברות - - -

אוסאמה סעדי: אבל זה לקבלנים הרשומים, לחברות הגדולות.

איל בן ראובן: לקראת 2021 אנחנו מייצרים תוכנית דומה לקבלנים קטנים שאנחנו נגיע גם אליהם.

איל בן ראובן: אני רוצה להמשיך את מה שאמרתי קודם לעאדל ואני רוצה את התמיכה שלך בעניין הזה – אני רוצה לקחת מספר רשויות ערביות ולהתחיל בהן בפיילוט שאנחנו נבוא לרשות ונקיים בה מודל למה שצריך ואיך צריך - - -

אוסאמה סעדי: נאמץ את זה כחלק מהמסקנות.

אוסאמה סעדי: נעשה את זה בהחלט.

איל בן ראובן: אני מתחייב לתת לרשויות האלה הדרכה.

איל בן ראובן: נדריך את אותם מפקחים.

איל בן ראובן: אבל את המפקחים צריך להביא, צריך לתת להם משאבים.

איל בן ראובן: שיהיה מישהו ברשות שתפקידו יהיה ללכת ולראות שיש 30 אתרים רשומים ויש עוד 30 שהם לא רשומים ואת זה צריך לעצור.

איל בן ראובן: מישהו צריך לעשות את זה.

איל בן ראובן: אני מתחייב לשבת עם עאדל וניקח עוד מספר רשויות כמודל ונדריך אותם איך לעשות את העבודה הזאת עם קמפיין ונעשה תוכנית ייחודית.

איל בן ראובן: אני מניח שגם חזי יצטרף לתהליך גם מבחינת הפיקוח הנכון כדי להתגבר על הבעיה ברשויות הערביות שהיא בעיה אמיתית שצריך להתמודד איתה.

איל בן ראובן: תודה רבה.

אוסאמה סעדי: משה נחום, ממלא מקום נשיא לשכת הקבלנים.

משה נחום: תודה על הזכות.

משה נחום: שלום לאדוני יושב-ראש הוועדה וחברי הוועדה הנכבדים.

משה נחום: אני קבלן פעיל בשטח ומנהל חברת בנייה קרוב ל-40 שנה.

משה נחום: אני חי את ענף הבנייה.

משה נחום: אני ממלא מקום נשיא לשכת הקבלנים בישראל.

משה נחום: בנושא הבטיחות אנחנו נוטים לחפש את המטבע מתחת לפנס.

משה נחום: אנחנו סבורים שפיקוח לבדו, אם זה פיקוח בתוך אתר הבנייה ובוודא שפיקוח של גורמים חיצוניים כמו הרשויות המקומיות, עם כל החשיבות שלהן ואני לא מזלזל בהן, לא הוא שיפתור את בעיית התאונות בענף.

משה נחום: אתר בנייה – אני מניח שיש פה כמה אנשי בניין סביב השולחן – דומה לזירת מלחמה: יש סכנות על כל צעד ושעל.

משה נחום: זו גם זירה שמשתנה מדי שעה.

משה נחום: ניקח לדוגמה מפעל שבו כל עובד יודע איפה מקורות הסכנה, בבניין זה שונה, מקום הסכנה משתנה מרגע לרגע: פתאום בנו עוד פיגום, בנו עוד חתיכת רצפה, חפרו עוד בור.

משה נחום: האתר משתנה.

משה נחום: הרצפה שאתה דורך עליה יכולה כל רגע להתמוטט, מלמעלה עלולים ליפול עליך חפצים.

משה נחום: אתה יכול להיפצע מכלים, מנפילה לחללים, על בליטות ועוד.

משה נחום: מי שנכנס לאתר בנייה חייב הכשרה מקצועית מתאימה.

משה נחום: כל עובד וכל פועל חייב שיינתנו לו הכלים, קודם כל, כדי שיוכל להגן על עצמו ולחזור הביתה בשלום.

משה נחום: אני לא יודע אם כולם יודעים מה המצב בשטח היום.

משה נחום: עובדים רבים אין להם הכשרה בסיסית ביותר ואין להם שום הסמכה להתנהלות באתר בנייה.

משה נחום: עושים להם איזושהי הכשרה מקומית, מגיעה ניידת – גם אני מביא ניידת שכזו – שנותנת הכשרה של שעה-שעתיים ושולחים אותם לדרכם.

משה נחום: אני חושב שאנחנו עושים עוול לכל אותם פועלים.

משה נחום: אני חייב להגיד פה שעבדתי גם באירופה כמה שנים – בניתי גם שם בניינים, עסקתי ביזמות – אין מה להשוות בין איכות העובדים שם לכאן.

משה נחום: עובד שם הוא לפחות ברמה של מנהל עבודה אצלנו מבחינת ההסמכה המקצועית שלו, גם מבחינת הידע המקצועי וגם מבחינת הניסיון שהוא צבר.

משה נחום: מנהל עבודה שם הוא ברמה של אינג'ינר.

משה נחום: אצלנו, כל אדם שאתמול היה זבן בחנות או שליח או אני לא יודע מה, בלי לפגוע בכבודו של אף אחד, נכנס לאתר בנייה, מתחיל לעבוד וחשוף לסכנות נוראיות.

משה נחום: לכן אני לא מתפלא שיש לנו כל כך הרבה תאונות בענף.

משה נחום: אני מציע, ההתאחדות מציעה, שהוועדה הנכבדה עם כנסת ישראל חייבות לקבוע חובת השתלמות מינימלית שתהיה משמעותית, שתזכה בתעודת כניסה ועבודה באתר בנייה ללא מלווה.

משה נחום: זאת אומרת, אתה לא יכול להיכנס לאתר בנייה אם אין לך תעודת הסמכה מתאימה שעברת הכשרה - - -

אוסאמה סעדי: דיברנו על זה.

אוסאמה סעדי: נכון, זה חלק ממה שאמר איל בן ראובן, לכן העליתי אותך בהמשך לדברים.

איל בן ראובן: משה, אתה צודק במאה אחוז.

איל בן ראובן: רק כדי לחזק את דבריך: ב-2016 הייתה החלטת ממשלה על הכשרה של פועלי בניין.

איל בן ראובן: פועלי בניין צריכים ללכת - - -

אוסאמה סעדי: משה, משפטים אחרונים בבקשה.

משה נחום: אנחנו בלשכת הקבלנים מוכנים, בתיאום עם המוסד לבטיחות וגהות ובסיוע של הקרנות לעידוד ופיתוח בענף הבנייה במשרד התמ"ת, לקחת על עצמנו להכשיר את העובדים או לפעול בעניין.

משה נחום: זה המשפט הראשון.

משה נחום: המשפט השני.

משה נחום: יש בעיה נוספת שכל תאונות העבודה, התחקירים שלהן, התוצאות שלהן, לא מפורסמות בציבור.

משה נחום: אנחנו, ציבור הקבלנים, צמאים לדעת למה קרתה התאונה.

משה נחום: אנחנו רוצים ללמוד, אנחנו רוצים להעביר את המסר, אנחנו רוצים להודיע לכל הקבלנים על מנת שנוכל לחסוך בפציעות ובחיי אדם.

אוסאמה סעדי: תודה, משה.

אוסאמה סעדי: ד"ר הדס תגרי מהקבוצה למאבק בתאונות בניין.

הדס תגרי: אני מציעה שנשמע קודם את מפקח העבודה הראשי כי הרבה מהדברים הוצגו, אז נשמע אותו.

אוסאמה סעדי: טוב.

אוסאמה סעדי: אז נשמע את חברי הכנסת.

אוסאמה סעדי: סונדוס סאלח, בבקשה.

אוסאמה סעדי: היא מאל-משה

אוסאמה סעדי: אד, אנחנו דיברנו על ההרוגים ועל התאונות שהיו באל-משהאד, לצערנו, צעירים קיפחו את חייהם.

סונדוס סאלח: חזי, יש לנו שאילתה שאתם באיחור של כמה ימים, עד עכשיו לא עניתם עליה.

סונדוס סאלח: אני אבקש לתת מענה, אם אפשר היום.

סונדוס סאלח: שאילתה מספר 745.

סונדוס סאלח: כמו שהאתרים המקומיים לא מקבלים יחס כמו שצריך במינהל הבטיחות ובעבודה ובפרסומים וגם בפיקוח ובבקרה, גם כן העובדים הפלסטינים.

סונדוס סאלח: ביום שלישי שעבר מאג'ד חאמד, בן 37, מיאטא – עיר פלסטינית – נהרג בתאונת עבודה.

סונדוס סאלח: שעות אחרי זה דווח על מותו, שעות אחרי זה, במקום שיגיע מד"א, חיכו שהסהר האדום יגיע.

סונדוס סאלח: אני לא מבינה מה הנוהל.

סונדוס סאלח: שם גם כן הם לא מקבלים את הזכויות שלהם.

סונדוס סאלח: יש להם פגיעה בזכויות כעובדים, כבני אדם וגם כן פגיעה בהם כבני אדם.

סונדוס סאלח: יש צורך לחדד את ההוראות בעניין.

סונדוס סאלח: כשיש עובד פלסטיני, אנחנו רואים שיש טיוח לא אנושי.

סונדוס סאלח: אני יודעת כמה מקרים עם עובד שנמצא על הרצפה לאחר שנפל ואיבד את החיים שלו, שמו עליו כובע כשהוא מת.

סונדוס סאלח: ממש ככה.

סונדוס סאלח: אז יש פגיעה בעובדים הפלסטינים.

סונדוס סאלח: פגיעה בכל הרמות: הכלכלית, בזכויות שלהם כעובדים ובזכויות שלהם כבני אדם.

סונדוס סאלח: צריך לתת את הדעת גם כן על העובדים האלה.

אוסאמה סעדי: זה לא הנושא שלנו היום.

אוסאמה סעדי: העלית נושא כאוב מאוד, כל תנאי ההעסקה של העובדים הפלסטינים, לזה צריך ישיבה מיוחדת.

אוסאמה סעדי: לעניינו, לעניין התאונות ביישובים הערביים, אתרים מדווחים ולא מדווחים.

אוסאמה סעדי: היית גם מנהלת של עמותת מוג'תמענא שעסקה בנושא הזה.

סונדוס סאלח: שמעתי שיש כאן האשמות נגד המועצות המקומיות כאילו שהן האחראיות העיקריות.

אוסאמה סעדי: לא, לא.

אוסאמה סעדי: אף אחד לא מאשים.

סונדוס סאלח: לא נעשה מספיק בכדי לעשות הצלבת נתונים בין הוועדה המקומית, בין הוועדה המחוזית, בין המהנדס של המועצה ובין הרשויות המקומיות שהן יודעות איזה אתרים נמצאים ואיזה אתים נפתחו ועובדים.

סונדוס סאלח: אין הצלבת נתונים וזה מה שאמרתי בפגישה הקודמת, לפני הוועדה הזו, וצריך להצליב את הנתונים.

סונדוס סאלח: זה שאתם משאירים את השטח מופקר, זה מזמין ומאפשר לעוד תאונות לקרות, במיוחד באתרים המקומיים בהם אין פיקוח ואין בקרה על מה שנעשה ואפילו הכללים הפשוטים, הכי פשוטים, לא נשמרים שם, לצערנו.

סונדוס סאלח: אז כל אחד שמעלים עין, הוא שותף לרצח הבא באתרים המקומיים וצריך להצליב את הנתונים באמצעות הרשויות המקומיות והוועדות החוזיות והמקומיות.

אוסאמה סעדי: תודה.

אוסאמה סעדי: תודה, סונדוס.

אוסאמה סעדי: כן, חבר הכנסת משה אבוטבול, חבר הוועדה.

משה אבוטבול: תודה רבה.

משה אבוטבול: כל דיון הוא מגרה אותנו יותר ויותר להעמיק את הבטיחות של אותם עובדים.

משה אבוטבול: מדובר פה בעובדים שהם בעלי משפחות שחייבים לדאוג שכשהם מסיימים את העבודה, הם יחזרו בעזרת השם לבית שלהם ולא לבתי חולים ולא למקומות אחרים.

משה אבוטבול: הזדעזעתי בשבוע שעבר לראות את התמונות הקשות מרמת בית שמש, איך שכל המרפסות נופלות.

משה אבוטבול: זה היה פשוט מזעזע לראות את הפצועים.

משה אבוטבול: אני רוצה לאחל מכאן רפואה שלמה לכל מי שעדיין נמצא בבתי החולים.

משה אבוטבול: אסור שיהיה מצב כזה שאנחנו מזלזלים בבטיחות.

משה אבוטבול: לא נותנים מספיק חוזקה לכללים האלה.

משה אבוטבול: מצד אחד, אני מבין שהרבה רוצים לעבוד אז הם עושים, איך שאומרים, את הכול כדי להתקבל לעבודה ומזלזלים אפילו בדברים שמבקשים, כמו שהיא אומרת.

משה אבוטבול: אבל מצד שני, אני מציע, אדוני היושב-ראש, שאולי תוציא אותנו לסיור באחד המקומות שקרו בהם תאונות, נפגוש את הפועלים, נדבר איתם על איך זה קרה.

משה אבוטבול: אתה יודע מה?

משה אבוטבול: לפעמים הם המורים הכי טובים שיכולים להביא לנו דברים מהשטח.

משה אבוטבול: למה זה קרה?

משה אבוטבול: איך זה נפל?

משה אבוטבול: אני אומר שוב, פה יש גם אחריות של הקבלנים.

משה אבוטבול: סתם פתאום מרפסות לא נופלות.

משה אבוטבול: יכול להיות ששמו פחות חומרים אמיתיים, פחות ברזל, פחות חומרי בנייה איכותיים, ובכך גרמו למותם של אנשים.

משה אבוטבול: בעבר זה היה גם בכבישים של ישראל שרצו לחסוך, אז שמו אלמנטים זולים וראינו שהכביש נפתח לשניים, למה?

משה אבוטבול: עשו בדיקות בנושא הזה וגילו ששמו בכביש חומרי משחק.

משה אבוטבול: לכן אני אומר, היושב-ראש, תמשיך לכוון אותנו, תעמוד על המשמר.

משה אבוטבול: אני חושב שטוב מראה עיניים ממשמע אוזן.

משה אבוטבול: נבוא ונראה את זה, נשמע את הדברים.

אוסאמה סעדי: בהחלט.

אוסאמה סעדי: זה בתוכניות, רק בגלל הקורונה והמצב - -

משה אבוטבול: כן.

משה אבוטבול: משהו מצומצם.

משה אבוטבול: נשמור מרחק.

אוסאמה סעדי: - - אבל בהחלט אנחנו מתכננים סיורים בשטח.

אוסאמה סעדי: עורך הדין ישראל אסל, יועץ משפטי לפורום למניעת תאונות עבודה.

אוסאמה סעדי: בבקשה ישראל, בקיצור.

 << אורח >> ישראל אסל: שלום.

 << אורח >> ישראל אסל: הדבר שצרם לי בדיון היום זו העמדה של השלטון המקומי.

 << אורח >> ישראל אסל: השלטון המקומי אומר: אין לי שום סמכות לעסוק בתחום של בטיחות בעבודה.

 << אורח >> ישראל אסל: אני לא קשור לזה.

 << אורח >> ישראל אסל: זה פשוט בניגוד לחובה שהמחוקק הטיל על השלטון המקומי למנוע תאונות עבודה.

 << אורח >> ישראל אסל: החובה הזאת קבועה בסעיף 236 לפקודת העיריות.

 << אורח >> ישראל אסל: למה לא מפעילים את הסמכות הזו?

 << אורח >> ישראל אסל: יש ועדות מקומיות שדורשות, כתנאי למתן היתר, תוכנית התארגנות בטיחותית לפי סעיף 166 לתקנות הבטיחות בעבודה.

 << אורח >> ישראל אסל: אבל לא כל הוועדות עושות את זה.

 << אורח >> ישראל אסל: הוועדות האלה דורשות ללא סמכות?

 << אורח >> ישראל אסל: מישהו יכול להגיד לוועדה שאם היא דורשת תנאי בטיחות זה ללא סמכות?

 << אורח >> ישראל אסל: אז יש סמכות - - -

אוסאמה סעדי: זה בפקודת העיריות.

אוסאמה סעדי: מה עם המועצות המקומיות?

 << אורח >> ישראל אסל: הוועדה המקומית היא זרוע ההנדסה של הרשות המקומית.

אוסאמה סעדי: במועצות המקומיות אין ועדות מקומיות.

אוסאמה סעדי: בכל היישובים הערביים יש רק ועדות אזוריות, מחוזיות.

 << אורח >> ישראל אסל: נכון.

 << אורח >> ישראל אסל: יש במקומות מסוימים ועדות שהן אזוריות ולאו דווקא חלק מהרשות המקומית, אבל החוק חל על כולם.

 << אורח >> ישראל אסל: הצורך לעמוד בתקנות הבטיחות חל על כולם.

 << אורח >> ישראל אסל: נשים את הוועדות האלה רגע בצד, כל הערים, כל הוועדות המקומיות, כל אותן רשויות מקומיות שפקודת העיריות חלה עליהן, הן פטורות מלדווח למשרד העבודה?

 << אורח >> ישראל אסל: למה רק משרד העבודה צריך לעמוד לבד בחזית?

 << אורח >> ישראל אסל: הוא גם צריך לקבל סיוע כדי להוציא את העגלה הזאת מהבוץ.

 << אורח >> ישראל אסל: הוא לא יכול להוציא אותה לבד.

 << אורח >> ישראל אסל: צריך את המפקחים של הוועדות המקומיות – שיעשו להם הכשרות.

 << אורח >> ישראל אסל: לא צריך להיות גאון כדי לראות שפיגום לא תקני ומקום מסוכן.

 << אורח >> ישראל אסל: את הדברים הבסיסיים האלה, האלמנטריים האלה, הפקחים של הוועדות המקומיות חייבים לדווח.

אוסאמה סעדי: תודה.

אוסאמה סעדי: הבנו.

אוסאמה סעדי: זו נקודה חשובה מאוד.

אוסאמה סעדי: אני חושב שהטענה הזו שהשלטון המקומי אין לו יד בעניין הזה, לא מקובלת עלינו ואנחנו נתייחס לזה בסיכום.

אוסאמה סעדי: אני מבקש להעלות את מודר יונס שהוא ראש מועצת ערעארה אבל הוא גם ראש ועד ראשי הרשויות הערביות.

אוסאמה סעדי: סבח אלח'יר, מודר אבו ניזר.

אוסאמה סעדי: בבקשה.

מודר יונס: לא שמעתי את הדיון.

מודר יונס: אני בטוח שזה דיון חשוב מאוד ומאלף.

מודר יונס: שמעתי את שני המשפטים האחרונים ואני מבין שמרכז השלטון המקומי אומר אחרת, אבל אני רוצה להציג עמדה.

מודר יונס: אני לא יודע איפה עובר קו הגבול של הרשות המקומית מבחינת פיקוח, אבל גם אם אין לנו את הסמכות, אני חושב שזה נושא שצריך להדיר שינה מעינינו ואי-אפשר להתעלם מאחריות באופן כללי.

מודר יונס: יש לנו פקחים בשטח שמן הסתם גם הם צריכים לוודא שמהלך העבודה נעשה כמו שצריך, צריכים לוודא שהקבלן עומד בתנאים ועושה את העבודה כמו שצריך.

מודר יונס: זה האל"ף-בי"ת.

מודר יונס: נכון שהבעיה - -

אוסאמה סעדי: יש לכם פקחים של המועצות, של הרשויות עצמן?

מודר יונס: - - שלנו היא בעיה של כוח אדם, של תקציבים, של יכולת לעקוב בצורה נכונה, אבל זה לא אמור לשחרר אותנו כי אנחנו מדברים בחיי אדם.

מודר יונס: אני רוצה להגיד לך שהנושא הזה, לצערי, לא כל-כך קיבל את תשומת הלב המספקת בדיונים שלנו כרשויות מקומיות מול - - - בעניין.

מודר יונס: אבל בהחלט, הזכיר אותו בזמנו, טיפל בו חברנו עבד אל חכים חאג' יחיא, אבל אני חושב שהגיעה העת לתת תשומת לב מיוחדת.

מודר יונס: אחוז הפגיעות ואחוז אובדן החיים, לצערי הרב, כתוצאה מתאונות עבודה בחברה הערבית הוא די גבוה.

מודר יונס: אנחנו מדברים על הצעירים שלנו שפשוט יוצאים לעבודה מוקדם.

מודר יונס: אלה הצעירים שנמצאים בסכנת מעגל האבטלה, אז מבחינתם הכול זה ביחד.

מודר יונס: צריך לשמור עליהם, צריך לוודא שהם מגיעים למקום בטוח ושהקבלנים יעשו את העבודה ויבטחו.

מודר יונס: אני לא רואה במדינת ישראל את העניין של הבטיחות בעבודה כמו שאני רואה בחוץ לארץ.

מודר יונס: כולנו היינו בחוץ לארץ וראינו מבנה בבנייה, ואפילו כשאתה עובר מתחתיו, אתה לא רואה את הסכנה, ממש שמירה טוטלית.

מודר יונס: ואילו אצלנו אתה רואה אדם עומד על פיגום בלי מעקה.

מודר יונס: זו האחריות של כולנו.

מודר יונס: יישר כוח, אוסאמה, בהחלט נושא חשוב.

מודר יונס: אני יכול להצהיר בשם כולם כוועד ארצי של ראשי הרשויות המקומות הערביות, אנחנו צריכים להיות מחויבים לחיי אדם ולשמירה עליהם, ונשמח לשתף פעולה בעניין.

אוסאמה סעדי: תודה, מודר.

אוסאמה סעדי: אני מסכים איתך שהנושא הזה לא מקבל תשומת לב מספקת כמו נושאים אחרים, כמו האלימות והפשיעה ותכנון ובנייה ותוכנית כלכלית שהם גם נושאים חשובים, אבל נושא זה לא פחות חשוב, במיוחד כשמדובר בחיי צעירים שלנו ובמיוחד שרוב העובדים הנהרגים והנפגעים הם מהחברה שלנו או מהעובדים הפלסטינים בשטחים.

אוסאמה סעדי: אני מציע, מודר, שבקרוב מאוד נקיים ישיבה עם חלק מהנהגת ועד ראשי הרשויות, עם משרד העבודה והמפקח הראשי כאן

אוסאמה סעדי: על מנת לראות איך לקדם את הנושא החשוב הזה.

אוסאמה סעדי: נהיה בקשר וננסה לתאם כמה שיותר את הפגישה הקרובה הזו.

אוסאמה סעדי: תודה.

אוסאמה סעדי: תודה, מודר, שוקרן ג'זילן.

אוסאמה סעדי: חזי, בבקשה.

אוסאמה סעדי: שמעת – תחכים.

חזי שוורצמן: שמעתי.

חזי שוורצמן: יש לנו ביום טוב 80 עד 90 מפקחים ו-70,000 מפעלים ו-15,000 אתרי בנייה.

חזי שוורצמן: אני לא מצטדק, אבל המשימות שלנו - - -

אוסאמה סעדי: 15,000 אתרים מדווחים.

חזי שוורצמן: 15,000 אתרים מדווחים ו-70,000 מפעלים.

חזי שוורצמן: אני כל יום מחלק את ה-80 מפקחים – זו הכנסת פה, נכון?

חזי שוורצמן: אני מצולם – אין אפליה, שום דבר, בן ישובים ערבים לישובים יהודים, חס וחלילה.

חזי שוורצמן: כשאני נפגש עם ראשי ערים מהמגזר היהודי, גם הם אומרים לא אין יותר בשרון, למה אין בחיפה.

חזי שוורצמן: זאת אומרת, הטענות הן אחידות.

אוסאמה סעדי: אבל המספרים שאתה נותן פה - - -

חזי שוורצמן: כשאנחנו מתייחסים לנושא של תאונות עבודה בחברה הערבית, אנחנו צריכים לזכור שחלק גדול מהאתרים לא מדווח לנו.

אוסאמה סעדי: מי צריך לדווח?

אוסאמה סעדי: בוא נבהיר מי צריך לדווח.

חזי שוורצמן: רגע.

חזי שוורצמן: הבאתי לך רשימה בבוקר - -

אוסאמה סעדי: כן, חילקנו את זה.

חזי שוורצמן: - - אנחנו עושים ביקורים גם בתעשייה וגם בבנייה בישובים הערביים.

חזי שוורצמן: חברת הכנסת יזבק, הבאתי לך כמה אתרים ממש כי רוב האתרים פה הם אתרי תשתית ואתרי מוסדות חינוך של הרשויות המקומיות.

חזי שוורצמן: אני פונה אל הוועדה המכובדת ולא מתבייש להגיד: אנחנו צריכים סיוע של הרשויות המקומיות.

חזי שוורצמן: דיברה פה נציגת השלטון המקומי, אנחנו פנינו מספר פעמים לפורום ה-15 ואני פניתי אישית לד"ר סמיר, ראש עיריית אום אל פאחם, שהיה בכבודו ובעצמו בסיור של מפקחים אצלו ביישוב.

חזי שוורצמן: הוא אמר כל הכבוד.

חזי שוורצמן: אנחנו צריכים סיוע.

חזי שוורצמן: אנחנו צריכים להרים את הכפפה הזאת.

חזי שוורצמן: אני לא מצדק ומתגונן.

חזי שוורצמן: אני אומר שצריך יותר פיקוח ביישובים הערביים, אנחנו צריכים יותר דיווח שאין לנו על הרדאר שלנו.

חזי שוורצמן: כשאני בא בבוקר, אני לא יודע מה קורה ביישוב כמו אום אל פאחם כי יש לי ממש מעט אתרים מדווחים, יש לי 10, זה לא מה שקורה בשטח.

אוסאמה סעדי: מי צריך לדווח לכם?

חזי שוורצמן: קודם כל, הרשות המקומית.

חזי שוורצמן: כל היתרי בנייה אנחנו לא מקבלים - - -

היבה יזבק: למה אתם לא דורשים את זה מהיישובים הלא ערביים?

חזי שוורצמן: אנחנו דורשים – אנחנו לא מקבלים.

חזי שוורצמן: לא מקבלים מהרשויות המקומיות את היתרי הבנייה.

חזי שוורצמן: שנית, דבר פשוט: הכנו מסמך - - -

אוסאמה סעדי: ביישוב יהודי מדווחים לכם?

חזי שוורצמן: גם לא.

חזי שוורצמן: בגלל באנו - - -

היבה יזבק: מה עושים?

חזי שוורצמן: פנינו מספר פעמים למטה הדיור וגם לפורום ה-15.

חזי שוורצמן: סעיף 226 לפקודת עיריות מטיל גם על העירייה אחריות.

חזי שוורצמן: אבל אנחנו לא באים כאן להטיל אחריות, אנחנו רוצים שנציג של העירייה, מחלקת רישוי הבנייה בעיריות, ברשויות המקומיות ובמועצות יסייר יחד איתנו או לבד.

חזי שוורצמן: את אלה שעובדים באתרים לא מעניין מי בא – מדים של משרד העבודה, מדים של משטרה או מדים של רשות מקומית.

אוסאמה סעדי: ועדה מקומית שמנפיקה היתר, לא מעבירה לכם את זה?

חזי שוורצמן: לא.

חזי שוורצמן: ביקשנו כמה פעמים.

חזי שוורצמן: אני רוצה לקבל את זה.

אוסאמה סעדי: אז אולי נתקן את זה בחקיקה.

חזי שוורצמן: אין את זה.

חזי שוורצמן: זה לא קיים.

אוסאמה סעדי: אולי נתקן את זה בחקיקה.

היבה יזבק: מה לא קיים?

אוסאמה סעדי: שוועדה מקומית שמנפיקה היתר, לא מעבירה את זה למשרד העבודה.

היבה יזבק: זה לא קיים?

אוסאמה סעדי: נבדוק את זה.

אוסאמה סעדי: אפנה ליועצת המשפטית.

אוסאמה סעדי: ענת, אנחנו נבדוק את זה משפטית בוועדה.

אוסאמה סעדי: אם צריך ליזום חקיקה בעניין הזה, אז אנחנו ניזום חקיקה.

חזי שוורצמן: הנציג של הרשות המקומית שמקבל את הקבלן – תביא לי בבקשה תוכנית ארגון בנייה, תביא לי תוכנית ניהול בטיחות.

חזי שוורצמן: נתנו להם פרמטרים, זה פשוט.

חזי שוורצמן: אנחנו רוצים לראות איפה העגורן, איפה הפיגומים.

חזי שוורצמן: זה פשוט, זה לא מסובך, זה לא נאס"א.

חזי שוורצמן: גם את זה לא הצלחנו להשיג, אני מודה.

חזי שוורצמן: לא הצלחנו להשיג את ההישגים הדרושים מול השלטון המקומי.

חזי שוורצמן: אנחנו מבקשים מהוועדה סיוע כי אני רוצה להיות בממשק.

חזי שוורצמן: בשבוע הבא נתחיל מיזם חדש – עדכנתי אותך בבוקר – של שיטור עירוני.

חזי שוורצמן: חברנו למשטרת ישראל.

חזי שוורצמן: יש ניידות משותפות, רואים את זה עכשיו הרבה בקורונה, לצערי, שוטר ופקח של הרשות המקומית.

חזי שוורצמן: יהיה גם מפקח של מינהל הבטיחות.

חזי שוורצמן: נתחיל דווקא בשלוש ערים של החברה הערבית.

חזי שוורצמן: נתחיל בטמרה.

חזי שוורצמן: יש לי פה תאריך בשבוע הבא למי שמעוניין להצטרף לפגישה הראשונה עם המשטרה; קלנסואה ורהט בדרום.

אוסאמה סעדי: המפקחים שלך?

היבה יזבק: מה המתכונת?

חזי שוורצמן: בניידת יישבו שלושה בעלי תפקידים שמייצגים את הממשלה.

חזי שוורצמן: שוטר עם מדים, פקח של העירייה שמכיר את כל האזור ומפקח שלנו ממינהל הבטיחות.

חזי שוורצמן: הם נוסעים ברחובות היישוב ואם יש אתרים לא מדווחים, באותה סיטואציה המפקח שלנו יוצא מהרכב ונותן צו הפסקת עבודה.

חזי שוורצמן: לא מעניין אותי אם זה מדווח או לא מדווח.

חזי שוורצמן: זה לא מעניין – לסגור את האתר.

חזי שוורצמן: אנחנו חייבים את שיתוף הפעולה.

חזי שוורצמן: באתי באופן אישי ולא בזום כדי לבקש את שיתוף הפעולה כדי להרים את הכפפה כדי שיהיה יותר פיקוח.

אוסאמה סעדי: למה צריך לערב את המשטרה?

חזי שוורצמן: כי המשטרה כבר מפעילה כוחות ויש לה את השיטור העירוני.

חזי שוורצמן: אנחנו רוצים להצטרף לכל מנוף.

חזי שוורצמן: זה לא במקום - - -

היבה יזבק: זה רק בחברה הערבית או כללי?

חזי שוורצמן: זה כללי.

חזי שוורצמן: זה בתל אביב, בירושלים ובכל המקומות.

חזי שוורצמן: אבל ביישובים הערביים אנחנו רוצים את הנוכחות הזאת של כל גופי השלטון כדי להגיע למקומות שלא הגענו אליהם עד היום.

אוסאמה סעדי: התפקיד של השוטר וגם של הפקח העירוני וגם של המפקח שלך הוא רק בענייני בטיחות בעבודה ואתרים, לא דברים אחרים?

חזי שוורצמן: אני מבהיר.

חזי שוורצמן: המפקח שלנו לא יושב בניידת כל ימי השבוע.

חזי שוורצמן: הוא יהיה במבצעים נקודתיים.

חזי שוורצמן: הוא יעלה על הניידת - - -

אוסאמה סעדי: במבצעים האלה - - -

חזי שוורצמן: כן.

חזי שוורצמן: בשבוע הבא הוא עולה לניידת משותפת, הם עושים סיור באתרי בנייה, הם עוצרים.

חזי שוורצמן: באותו רכב יש את הרשות המקומית שיודעת להגיד אם יש היתר בנייה; את המפקח שלנו שיודע לעצור את העבודות באופן מקוצי; יש את המשטרה, חלילה, אם יש משהו.

חזי שוורצמן: אני אומר שזה חל גם על יהודיות.

חזי שוורצמן: זה המודל.

היבה יזבק: למה צריך משטרה?

חזי שוורצמן: לא צריך כלום.

חזי שוורצמן: אני רוצה רק מנוף.

חזי שוורצמן: אני רוצה עוד סיור, עוד עיניים.

חזי שוורצמן: אני רוצה לשלב גם את הרשות המקומית, לאו דווקא משטרה, אבל בגלל שהשיטור העירוני כבר קיים אני רוצה עוד מנוף.

חזי שוורצמן: אני רוצה להיכנס מקומות שבעבר לא נכנסתי אליהם.

היבה יזבק: כל כמה זמן תבצעו את הביקורים האלה?

חזי שוורצמן: נתחיל את הפיילוט בשבוע הבא בשלוש ערים ערביות.

חזי שוורצמן: אני יכול לדווח לוועדה לאחר מכן.

אוסאמה סעדי: אני מבקש שתעדכן אותנו לגבי שלושת היישובים האלה, מה היה, כמה אתרים מצאתם, אם נתתם צווי בטיחות או לא.

אוסאמה סעדי: תן דיווח לוועדה על הפיילוט הזה.

אוסאמה סעדי: הדס, בבקשה.

הדס תגרי: תודה לוועדה ולחברי הכנסת על הדיון החשוב הזה.

הדס תגרי: אני רוצה לחדד את הדברים אחרי שדיבר חזי שוורצמן.

אוסאמה סעדי: קראנו את כל מה ששלחת לנו.

הדס תגרי: אני מעריכה את זה מאוד.

הדס תגרי: בגלל זה ביקשתי לדבר מאוחר יותר כי אני חושבת שהדברים הוצגו.

הדס תגרי: עולה הנושא של אתרים לא מדווחים – זה נושא חשוב.

הדס תגרי: עולה הנושא של שיתוף פעולה עם השלטון המקומי - - -

אוסאמה סעדי: מה אפשר לעשות פה?

אוסאמה סעדי: איך אפשר לסנכרן?

הדס תגרי: אני אתייחס לזה.

הדס תגרי: עלה הנושא של השלטון המקומי – נושא חשוב מאוד.

הדס תגרי: לא רק ביישובים ערביים, גם במקומות אחרים, גם אתרים לא מדווחים במקומות אחרים.

הדס תגרי: אשמח להתייחס לזה, אבל אני רוצה קודם להתייחס לנושא המרכזי שלשמו מתקיים הדיון הזה.

הדס תגרי: הנתונים שהובאו כאן שהם הנתונים של מינהל הבטיחות מדברים אך ורק על אתרי בנייה מדווחים.

הדס תגרי: לא עסקתי בנושא הזה למרות שכל הזמן אמרו לי שיש הפקרות ביישובים הערביים כי אמרתי: מה נעשה?

הדס תגרי: האתרים לא מדווחים, כולם אומרים שהאתרים לא מדווחים, אז המינהל לא יודע ואז יש לנו את הבעיה של אתרים לא מדווחים וזאת בעיה שעוד לא פיצחנו אותה.

הדס תגרי: אחרי שנהרג הבחור במשהד, אמרתי שאני אפתי את רשימת אתרי הבנייה של המינהל ואבדוק.

הדס תגרי: גיליתי להפתעתי שבהרבה יישובים ערביים יש עשרות אתרי בנייה מדווחים.

הדס תגרי: הסתכלתי ברשימת צווי הבטיחות וראיתי שאין כמעט בכלל צווי בטיחות ואז הוצאנו את המכתב למפקח העבודה הראשי.

הדס תגרי: ההשוואות שאנחנו מדברים עליהן כאן – הוא אומר שאין אפליה – השאלה היא לא שאלה של אפליה.

הדס תגרי: המטרה שלנו עכשיו היא לייצר בטיחות לכל העובדים.

הדס תגרי: ההשוואות שנעשות כאן מתייחסות אך ורק לאתרי בנייה מדווחים.

הדס תגרי: אם ביישובים הערביים יש על-פי הטענה יותר אתרי בנייה לא מדווחים מאשר ביישובים היהודיים, זה אומר שתמונת המצב היא אפילו יותר גרועה.

הדס תגרי: אני שמה בכלל את הדבר הזה בצד כי אין לי שום דרך לדעת וגם אף אחד לא מציג את נתונים האלה.

הדס תגרי: רק כשאנחנו מתייחסים לאתרים המדווחים, אנחנו רואים שפשוט אין פיקוח ביישובים הערביים.

הדס תגרי: אז לפני שנחנו קופצים קדימה למבצעים ולשיתופי פעולה, שהם חשובים ומבורך אני אגיד על זה כמה מילים, קודם כל אנחנו מדברים על הפיקוח ברמה הכי בסיסית.

הדס תגרי: אם בנצרת יש 70 אתרי בנייה מדווחים, אבל היו מתחילת השנה 9 ביקורים; באום אל פאחם יש 5 אתרי בנייה מדווחים והיו מתחילת השנה 4 ביקורים, ואומר המינהל: יש לנו סטנדרט שבאתרים הפשוטים אנחנו עושים לפחות ביקור או שניים בשנה ובמורכבים יותר 4-3 ואין יש צורך, אז גם יותר.

הדס תגרי: אנחנו רואים שאין פה אפילו עשירית.

הדס תגרי: אפילו ביקור אחד ל-10 אתרים.

הדס תגרי: לעומת זאת, בהשוואה ליישובים יהודיים באותם סדרי גודל – אם אני משווה את אום אל פאחם לנס ציונה או קריית שמונה שיש בהן אפילו פחות אתרים – אז יש 50-40 ביקורי פיקוח בשנה.

הדס תגרי: אנחנו מדברים על משהו ברמה הכי בסיסית: שילך מפקח עם רשימת אתרי הבנייה המדווחים, הוא לא צריך אף אחד שיבוא אותו ויעשה סיבוב ויעשה פיקוח כמו בכל מקום אחר.

הדס תגרי: מן הסתם, כשהוא יעשה את הסיבוב הזה, הוא גם יראה בעיניים שלו אתרי בנייה לא מדווחים כי כל מי שהולך לאכול חומוס בכפר קאסם או לא משנה איפה, רואה אותם.

הדס תגרי: גם במקומות אחרים, גם איפה שאני גרה בהוד השרון אני רואה אותם בכל פינת רחוב.

הדס תגרי: אני רוצה להתייחס לכוונה המבורכת לעשות מבצע כזה או אחר בעיר כזאת או בעיר אחרת.

הדס תגרי: זה עלה פה בשאלות של חברי הכנסת, אנחנו יודעים שלעשות מבצע עם משטרה ביישוב ערבי זה דבר מעורר רתיעה ולא מעורר תחושה שהמבצע הזה נעשה לטובת התושבים ולטובת העובדים מכל מיני סיבות מורכבות וטעונות.

הדס תגרי: זה לא בא לומר שום דבר על משטרת ישראל.

הדס תגרי: אנחנו בתוך עמנו יושבים ומכירים את המציאות הזאת.

הדס תגרי: מפקח עבודה שיוצא לעשות פיקוח לא מגיע עם שוטר.

הדס תגרי: הוא מגיע עם עוד מפקח, אולי עם הפקח או מישהו מהרשות המקומית שמכיר את האזור.

הדס תגרי: אבל כולנו מבינים שאם התוצאה של הדיון הזה תהיה שיתחילו להסתובב עם שוטרים באתרי בנייה בישובים ערביים, זה לא ידרבן שיתוף פעולה ורצון טוב לטובת המטרה ולא בגלל שביישובים הערביים לא רוצים אכיפה על בטיחות עובדים.

הדס תגרי: ראיתי כשהיה מבצע משטרתי באתרי בנייה לא בישובים ערביים והעלו על זה דברים ברשתות החברתיות והייתה לזה המון תמיכה אוהדה ואמרו: בואו תפקחו על בטיחות העובדים.

הדס תגרי: יש לזה אהדה, אבל הדברים הם רגישים וחשוב לעשות אותם בחוכמה.

הדס תגרי: הבעיה שאנחנו רואים פה בדיון של היישובים הערביים, היא אולי דוגמה קיצונית אבל היא לא ייחודית.

הדס תגרי: אנחנו רואים גם פערים גדולים ברמת הפיקוח גם בתוך הישובים היהודיים.

הדס תגרי: במקבץ הקטן של היישובים שביקשנו עליהן את הנתונים ראיתי שבבני ברק לעומת יישובים יהודיים אחרים עם אותו מספר של אתרי בנייה, הרבה פחות פיקוח.

הדס תגרי: אנחנו חושבים שצריכים להיות קריטריונים וצריך להיות איזשהו סטנדרט.

הדס תגרי: אם הסטנדרט הוא לפחות ביקור פיקוח אחד בשנה או שניים או מה שייקבע או שבסוג כזה של אתרים זה ככה ובסוג אחר זה אחרת ואולי בתים פרטיים זה מדגמי, אחד ל-5 אתרים כי יש הרבה.

הדס תגרי: המינהל יקבע את הסטנדרט, זה בתחום שלו.

הדס תגרי: אבל שייקבע סטנדרט והסטנדרט הזה ייושם עם שיקול דעת וכמובן שזה משתנה וכמובן שעל זה מוסיפים כשיש קבלנים בעייתיים וכשיש אתרים יותר מורכבים.

הדס תגרי: אבל שיהיה את המינימום הזה שיבטיח לנו שיהיה פיקוח בכל מקום ואותם סטנדרטים שאנחנו רוצים שיהיו גם בתחומים של הסנקציות שדיברנו עליהם, העיצומים, הנושא של הגשת חברות לרשם הקבלנים, נושאים חשובים שדיברנו עליהם.

הדס תגרי: הנושא של השלטון המקומי ושיתוף הפעולה איתו זה נושא חשוב.

הדס תגרי: הוא לא ייחודי לנושא של היישובים הערביים.

הדס תגרי: אני מציעה שהוועדה תקדיש לזה דיון.

הדס תגרי: שמענו פה טענות – אני לא יודעת אם הן נכונות או לא – שהיו דברים שהתקדמו, נתקעו.

הדס תגרי: זה חשוב.

הדס תגרי: לרשות המקומית יש המון כוח לסייע.

הדס תגרי: אני לא חושבת שהיא צריכה לבדוק את הפיגומים – זה לא התפקיד שלה – אבל התפקיד שלה יכול להבטיח שכל אתר בנייה שהיא יודעת על קיומו ידווח למינהל, לדרוש מהאתרים עצמם לדווח, לדאוג שיש להם אישור תסקיר מנוף ודברים טכניים שהם יכולים לעשות, שילוט.

הדס תגרי: הם יכולים לסייע מאוד וכדאי ללבן את זה עד הסוף באופן כללי.

הדס תגרי: ראיתי רק עכשיו את הנתונים שהועברו אליכם הבוקר.

הדס תגרי: המ שמסומן פה זה בתעשייה ולא בבנייה.

הדס תגרי: אדני לא יודעת מה קורה בתעשייה - - -

אוסאמה סעדי: גם תעשייה וגם בנייה.

חזי שוורצמן: יש שם בנייה.

הדס תגרי: בסדר.

הדס תגרי: הנתונים שהתבקשו בצורה ממוקדת ועליהם אנחנו מדברים ואומרים שיש את הפיקוח, הם על אתרי בנייה.

הדס תגרי: מה קורה בתעשייה?

הדס תגרי: לא יודעת.

הדס תגרי: אנחנו מדברים על אתרי בנייה.

אוסאמה סעדי: תודה רבה, הדס.

אוסאמה סעדי: תודה לחברות הכנסת שנשארו איתנו, היבה וסונדוס, לאיל, כמובן להדס ולחזי.

אוסאמה סעדי: הצגנו נושא כאוב – חשוב, מדובר בחיי אדם, חיי פועלים.

אוסאמה סעדי: התמונה שהייתה לנו, אמרנו, תמונה עגומה.

אוסאמה סעדי: אבל עכשיו אחרי הדיון אני יותר חרד ממה שהייתי לפני כן.

אוסאמה סעדי: אם אנחנו שומעים כאן שלטון מקומי, ראשי עיריות, שאומרים: אין לנו כוח, אין לנו אמצעים, אין לנו פקחים.

אוסאמה סעדי: אפילו מירה סלומון, שהיא הנציגה של השלטון המקומי, אומרת שעד היום לא הגיעו להסכמות בעניין הזה.

אוסאמה סעדי: אנחנו אפילו לא ידעים את הדבר הבסיסי של מי צריך לדווח.

אוסאמה סעדי: אנחנו יודעים על תופעה של אתרים לא מדווחים.

אוסאמה סעדי: כמובן שזה יותר חמור ויותר חריף בחברה הערבית, אבל אין ספק שגם בישובים אחרים יש את התופעה הזו.

אוסאמה סעדי: לכן אני חושב שאנחנו צריכים המשך דיון בנושא הזה עם השלטון המקומי.

אוסאמה סעדי: חזי, אנחנו צריכים להמשיך את הדיבור על זה עם פורם ה-15, עם השלטון המקומי, בוודאי שגם עם השלטון המקומי הערבי – שמענו פה את ראש הוועד, מודר יונס, שאומר שבהחלט חייבים להיכנס לעובי הקורה בתחום הזה – אז אנחנו נקיים פגישות גם עם ראשי הרשויות הערביות ואיתך.

אוסאמה סעדי: אנחנו נהיה וגם מי שירצה מחברי הוועדה ומחברי הכנסת.

אוסאמה סעדי: נציף את הבעיה בפניהם, נראה איך זה יכול להיות שאין שום תקציבים, אין שום כוח אדם לדברים החשובים האלה.

אוסאמה סעדי: גם הנושא השני החשוב, מה שדיברו ראשי העיריות וגם אנחנו מעלים את זה כל הזמן, זה הנושא של הגברת המודעות, ההסברה.

אוסאמה סעדי: זה חשוב מאוד שנמשיך ונדבר גם על הנושא הזה.

אוסאמה סעדי: אני מקבל בהחלט את ההצעה של חבר הכנסת לעבר איל בן ראובן שנתחיל בפיילוט עם כמה יישובים.

אוסאמה סעדי: כפר קאסם כבר מוכנה, אז אנחנו נתאם לכם פגישה ואנחנו גם נהיה לפחות בפגישה הראשונה.

אוסאמה סעדי: אתם תתחילו לעשות את הפיילוט הזה עם מטה הקבלנים, עם המועצות, עם הקבלנים המקומיים.

אוסאמה סעדי: אמרתי שצריך לבוא בדברים גם איתם.

אוסאמה סעדי: אנחנו נמשיך ללוות את הנושא הזה גם מבחינת חקיקה.

אוסאמה סעדי: אני מבקש, ענת, שנבדוק את הנושא הזה, מי חייב דיווח.

אוסאמה סעדי: נבדוק את הנושא מבחינה משפטית, ואם צריך גם תיקוני חקיקה, אנחנו בהחלט ניזום את זה.

אוסאמה סעדי: במשפט אחרון, עדכנתי חלק מהחברים שנמצאים כאן וגם אחרים על הצעת החוק בעניין תקנות הפיגומים שכבר פורסמו להערות הציבור.

אוסאמה סעדי: זה מסתיים עוד כמה ימים.

אוסאמה סעדי: אני מבקש, ענת, שהישיבה הבאה תהיה לא ביום שלישי הבא אלא ביום שלישי שאחריו כדי שכבר נהיה אחרי הערות הציבור ואנחנו נביא את התקנות האלה לדיון פה ואם צריך הערות ותיקונים שיעשו את זה.

ענת כהן שמואל: שיגישו לנו את התקנות, אחרי זה נוכל - - -

אוסאמה סעדי: כן.

אוסאמה סעדי: חזי, בסדר?

אוסאמה סעדי: זה חשוב מאוד לעשות את זה.

אוסאמה סעדי: אני רוצה לסיים את עניין תקנות הפיגומים כדי שנגיד שפרק אחד כבד דנו בו, גמרנו והנושא סגור ונמשיך בנושאים הבאים.

אוסאמה סעדי: כן, אחרי סיכום זה לא מקובל, אבל אני אתן לך לדבר.

אמיר ספיר: אני מומחה לעבודה בגובה בדגש על אתרי בנייה.

אמיר ספיר: אני פעיל חברתי כבר כמה וכמה שנים.

אמיר ספיר: בוועדה המבורכת הזו אני משתתף בפעם הראשונה.

אמיר ספיר: השתתפתי בוועדות הקודמות שהיו.

אמיר ספיר: בתור איש שטח נטרלי, אני לא שייך לאף גורם כזה או אחר.

אמיר ספיר: כחלק מהפעילות החברתית שאני עושה באופן עצמאי בהתנדבות, אני מדווח על אתרים שמהרחוב נראה שיש שם סכנה לחיי אדם, גם לעוברי האורח וגם לפועלים עצמם.

אמיר ספיר: אני מדווח למינהל, מדווח למוסד לבטיחות וגהות, מדווח למשטרה כשאני רואה סכנה ממשית.

אמיר ספיר: לצערי, אוזלת יש של הרשות המקומית שהיא בעצם נמצאת שם, מכירה את המקום.

אמיר ספיר: אותו פקח שיכול לעבור ברחוב ולתת דוח לרכב שעומד על המדרכה או על אדום-לבן, הוא לא יודע לתת את המענה לאותו פיגום על המדרכה שמסכן את עוברי האורח – זה פשוט אבסורד.

אמיר ספיר: אותם משאבים, אותם פקחים, אותם אנשים שמסתובבים ומחלקים דוחות או עוצרים עבירות שמסכנות עורי אורח, תן להם הכשרה בין 8 שעות ל-40 שעות והם פשוט יידעו לתת דוח לקבלן שמבצע עבירת בטיחות שמסכנת גם את הפועלים וגם את עוברי האורח.

אמיר ספיר: בלא מעט מקרים אני מגיע ומנסה להסביר לפקח מה לא בסדר אבל פשוט אין לו את היכולת.

אמיר ספיר: אני משכנע אותו ומסביר לו ומראה לו את התקנות.

אמיר ספיר: אני פונה לממונים עליו שאומרים: לא.

אמיר ספיר: זה לא קשור אלינו.

אמיר ספיר: תדווח למשרד העובדה.

אמיר ספיר: למשרד העבודה ייקח 4-3 שעות עד שיגיע.

אמיר ספיר: הוא יגיע, אבל בינתיים אני צריך מישהו שייתן מענה כדי שלא תקרה התאונה מידית.

אמיר ספיר: אנחנו רואים את התאונות האלה על בסיס יומי וגם אזרחים ותושבים שנפגעים.

אוסאמה סעדי: תודה רבה לך.

אוסאמה סעדי: דברים חשובים.

אוסאמה סעדי: גם דיברנו על נושא ההכשרות.

אוסאמה סעדי: כל הזמן אנחנו מדברים על זה.

אוסאמה סעדי: תודה רבה לכם.

אוסאמה סעדי: הישיבה נעולה.

אוסאמה סעדי: תודה.